EELNÕU

25.07.2025

**Maksualase teabevahetuse seaduse ja maksukorralduse seaduse muutmise seadus (halduskoostöö direktiivi ülevõtmine)**

**§ 1. Maksualase teabevahetuse seaduse muutmine**

**1)** paragrahvi 4 lõike 3 punkt 3 muudetakse ja sõnastatakse järgmiselt:

„3) tulu elukindlustustoodetest, mille kohta ei vahetata teavet käesolevas seaduses sätestatud muul alusel;“;

**2)** paragrahvi 4 lõiget 3 täiendatakse punktiga 7 järgmises sõnastuses:

„7) muu kui hoidmiskonto kaudu saadud dividenditulu, välja arvatud selline dividenditulu, mis on vabastatud äriühingu tulumaksust nõukogu direktiivi 2011/96/EL eri liikmesriikide ema- ja tütarettevõtjate suhtes kohaldatava ühise maksustamissüsteemi kohta (ELT L 345, 29.12.2011, lk 8–16) artiklite 4, 5 või 6 kohaselt.“;

**3)** paragrahvi 41 täiendatakse lõikega 13 järgmises sõnastuses:

„(13) Käesoleva seaduse 12. peatükis sätestatut kohaldatakse ka välislepingukohasele ja konventsiooni artikli 6 alusel toimuvale krüptovara teabe automaatsele vahetusele. Teabevahetuse partnerriikide ja -jurisdiktsioonide nimekirja avaldab Maksu- ja Tolliamet oma veebilehel.“;

**4)** paragrahvi 8 täiendatakse lõikega 12 järgmises sõnastuses:

„(12) Kui krüptovara kasutaja ei ole esitanud krüptovarateenuse osutajale nõutud teavet vaatamata kahele meeldetuletusele, takistab krüptovarateenuse osutaja teha kliendil tehinguid krüptovaraga, kuni klient esitab nõutud teabe. Neid meetmeid on lubatud rakendada pärast teise meeldetuletuse esitamist, kuid mitte enne 60 päeva möödumist teabe esmasest nõudmisest.“;

**5)** paragrahvi 8 lõikes 3 asendatakse sõnad „kõiki teabe kogumise ja FATCA kokkuleppega seotud teiste“ sõnadega „käesolevast seadusest tulenevate“;

**6)** paragrahvi 8 täiendatakse lõikega 31 järgmises sõnastuses:

„(31) Maksu- ja Tolliamet säilitab automaatse teabevahetuse teel saadud teavet vähemalt viis aastat arvates teabe kättesaamisest, kuid mitte kauem kui kümme aastat.“;

**7)** paragrahv 88 tunnistatakse kehtetuks;

**8)** seadust täiendatakse 12. peatükiga järgmises sõnastuses:

**„12. peatükk**

**Krüptovara teabe automaatne vahetus**

**§ 89. Krüptovara**

(1) Aruandekohustusega hõlmatud krüptovara on Euroopa Parlamendi ja nõukogu määruse (EL) 2023/1114, mis käsitleb krüptovaraturge ning millega muudetakse määrusi (EL) nr 1093/2010 ja (EL) nr 1095/2010 ning direktiive 2013/36/EL ja (EL) 2019/1937 (ELT L 150, 09.06.2023, lk 40–205) , artikli 3 lõike 1 punktis 5 määratletud krüptovara.

(2) Aruandekohustusega ei ole hõlmatud:

1) nõukogu direktiivi 2011/16/EL VI lisa IV jao A jaotise punktis 5 nimetatud e-raha;

2) keskpanga või muu keskse rahaasutuse välja antud digitaalne usaldusraha;

3) krüptovara, mille puhul on krüptovarateenuse pakkuja usaldusväärselt kindlaks määranud, et seda ei saa kasutada maksevahendina ega investeerimiseks.

**§ 810. Krüptovara teave**

(1) Aruandluskohustusega hõlmatud krüptovara teave käesoleva peatüki tähenduses on krüptovarateenuste osutamisega seotud aruandekohustusliku krüptovarateenuse osutaja nõukogu direktiivi 2011/16/EL VI lisa II jaos sätestatud aruandlusnõuete kohaselt maksuhaldurile esitatav sama direktiivi artikli 8ad lõikes 3 nimetatud teave aruandekohustusega hõlmatud krüptovara kasutajate, kontrollivate isikute ja aruandekohustusega hõlmatud krüptovara tehingute kohta.

(3) Krüptovara tehingud on nõukogu direktiivi 2011/16/EL VI lisa IV jao C jaotises nimetatud aruandluskohustusega hõlmatud krüptovara vahetamise ja ülekandmise tehingud ning krüptovaraga kaupade ja teenuste eest tasumise tehingud, mille väärtus ületab 50 000 USA dollarit.

(2) Krüptovara teave võib olla hõlmatud teabevahetusega.

(3) Krüptovara teabe deklaratsioonide vormid ning deklaratsioonide esitamise ja täitmise korra kehtestab valdkonna eest vastutav minister määrusega.

**§ 811. Teabeandja**

(1) Teabeandja käesoleva peatüki tähenduses on nõukogu direktiivi 2011/16/EL VI lisa I jaos sätestatud tingimustele vastav Eesti krüptovarateenuse osutaja.

(2) Aruandekohustuslik Eesti krüptovarateenuse osutaja käesoleva peatüki tähenduses on nõukogu direktiivi 2011/16/EL VI lisa I jaos nimetatud isik või õiguslik moodustis, kes osutab krüptovarateenuseid, mis võimaldavad aruandekohustusega hõlmatud krüptovara kasutajatel teha aruandekohustusega hõlmatud tehinguid krüptovaraga. Krüptovarateenus on Euroopa Parlamendi ja nõukogu määruse (EL) 2023/1114 artikli 3 lõike 1 punktis 16 nimetatud teenus, samuti krüptovara laenamine ja panustamine.

**§ 812. Krüptovara kasutaja**

(1) Aruandekohustusega on hõlmatud nõukogu direktiivi 2011/16/EL VI lisa IV jao D jaotises nimetatud füüsilisest või juriidilisest isikust või õiguslikust moodustisest krüptovara kasutaja, kes on Eesti resident tulumaksuseaduse § 6 tähenduses.

(2) Aruandekohustusega ei ole hõlmatud nõukogu direktiivi 2011/16/EL VI lisa IV jao E jaotises nimetatud vabastatud isik.

(3) Aruandekohustusega hõlmatud krüptovara kasutaja tuvastatakse nõukogu direktiivi 2011/16/EL VI lisa III jaos sätestatud hoolsusmeetmeid kohaldades.

**§ 813. Kontrolliv isik**

Juriidilisest isikust või õiguslikust moodustisest aruandekohustusega hõlmatud krüptovara kasutaja kontrolliva isiku kindlakstegemise korral lähtutakse tegeliku kasusaaja määratlusest rahapesu ja terrorismi rahastamise tõkestamise seaduses.

**§ 814.****Aruandekohustusega hõlmatud krüptovara kasutaja ja kontrolliva isiku residentsuse kinnitus**

(1) Aruandekohustusega hõlmatud krüptovara kasutaja ja kontrolliva isiku residentsuse kinnitus on kirjalikus või kirjalikku taasesitamist võimaldavas vormis kinnitus isiku residentsuse kohta, mis sisaldab vähemalt järgmisi andmeid:

1) füüsilise isiku ees- ja perekonnanimi või juriidilise isiku või õigusliku moodustise ärinimi;

2) füüsilise isiku elukoha aadress või juriidilise isiku aadress;

3) Euroopa Liidu liikmesriigid, mille resident isik on;

4) maksukohustuslasena registreerimise number igas Euroopa Liidu liikmesriigis;

5) füüsilise isiku sünniaeg;

6) juriidilist isikut või õiguslikku moodustist, kes ei ole aktiivne üksus ega vabastatud isik, kontrolliva isiku rollid, mille alusel ta on kontrolliv isik, kui see ei ole varem välja selgitatud;

7) kui see on asjakohane, teave selle kohta, milliste kriteeriumide täitmise korral käsitatakse juriidilist isikut või õiguslikku moodustist aktiivse üksuse või vabastatud isikuna.

(2) Kontrolliva isiku eest võib kinnituse esitada juriidiline isik või õiguslik moodustis.

(3) Käesoleva seaduse tähenduses finantsasutuseks olev aruandekohustuslik krüptovarateenuse osutaja võib hoolsusmeetmete kohaldamise korral tugineda ka käesoleva seaduse 11. peatüki alusel kohaldatud hoolsusmeetmetele. Aruandekohustuslik krüptovarateenuse osutaja võib sellisel juhul tugineda ka muule samaväärsele kinnitusele, mis vastab käesolevas paragrahvis sätestatud tingimustele.

**§ 815. Teabeandja kohustused**

(1) Teabeandja hoidub tegevusest, mille eesmärk on hoida kõrvale krüptovara teabe kogumisest ja esitamisest.

(2) Teabeandja tuvastab teabe aruandekohustusega hõlmatud krüptovara tehingute kohta nõukogu direktiivi 2011/16/EL VI lisa II jaos sätestatud aruandlusnõuete kohaselt ja aruandekohustusega hõlmatud krüptovara kasutajad sama direktiivi VI lisa III jaos sätestatud hoolsusmeetmete kohaselt.

(3) Teabeandja esitab maksuhaldurile käesoleva paragrahvi lõike 2 kohaselt tuvastatud aruandluskohustusega hõlmatud krüptovara teabe eelmise kalendriaasta kohta elektroonse deklaratsiooniga iga aasta 30. juuniks.

(4) Teabeandja võib täita hoolsusmeetmete kohaldamisega seotud kohustusi kolmanda isiku kaudu. Vastutus kohustuste täitmise eest lasub teabeandjal.

**§ 816. Krüptovarateenuse osutaja registreerimine**

(1) Maksuhalduri juures on kohustatud end registreerima nõukogu direktiivi 2011/16/EL VI lisa I jao A jaotise lõikes 2 ja B jaotises nimetatud krüptovarateenuse osutaja, kes ei tegutse Euroopa Parlamendi ja nõukogu määruse (EL) 2023/1114 reguleerimisalas, kuid kes võimaldab aruandluskohustusega hõlmatud krüptovara kasutajal teha aruandekohustusega hõlmatud krüptovara tehinguid.

(2) Nõukogu direktiivi 2011/16/EL VI lisa V jao F jaotise kohaselt peab krüptovarateenuse osutaja end registreerima maksuhalduri juures enne käesoleva seaduse § 815 lõikes 3 nimetatud teabe esitamise tähtaja möödumist.

(3) Registreerimisriigi tuvastamise korral lähtub krüptovarateenuse osutaja nõukogu direktiivi 2011/16/EL VI lisa I jao A jaotise lõikes 2 sätestatud kriteeriumidest.

(4) Registreerimise korral esitab krüptovarateenuse osutaja järgmised andmed:

1) nimi;

2) postiaadress;

3) elektronposti aadress, sealhulgas veebiaadress;

4) maksukohustuslasena registreerimise numbrid;

5) Euroopa Liidu liikmesriigid, mille residendid tema kliendid on;

6) Euroopa Liidu välised jurisdiktsioonid, kellega krüptovarateenuse osutajal on nõukogu direktiivi 2011/16/EL kohane puutumus ning kellel on sõlmitud käesoleva seaduse § 41 lõikes 13 nimetatud leping kõigi asjaomaste Euroopa Liidu liikmesriikidega.

(5) Maksuhaldurit tuleb teavitada viivitamata käesoleva paragrahvi lõikes 4 loetletud andmete muutumisest.

 (6) Maksuhaldur annab krüptovarateenuse osutajale registreerimisnumbri ja teavitab sellest teisi Euroopa Liidu liikmesriikide pädevaid ametiasutusi.

(7) Maksuhaldur tunnistab krüptovarateenuse osutaja registreeringu kehtetuks, kui:

1) krüptovarateenuse osutaja teavitab maksuhaldurit, et tema klientide hulgas ei ole enam aruandluskohustusega hõlmatud krüptovara kasutajaid;

2) maksuhalduril on alust arvata, et krüptovarateenuse osutaja tegevus on lõppenud;

3) krüptovarateenuse osutaja ei vasta enam nõukogu direktiivi 2011/16/EL VI lisa IV jao B jaotise lõikes 2 sätestatud tingimustele;

4) krüptovarateenuse osutaja ei täida nõuetekohaselt maksuhaldurile teabe esitamise kohustust vaatamata korduvatele meeldetuletustele.

(8) Käesoleva paragrahvi lõike 7 punktis 4 nimetatud juhul tunnistatakse registreering kehtetuks hiljemalt 90 päeva möödumisel arvates teabe esitamise tähtpäevast, kuid mitte enne 30 päeva möödumist arvates viimasest meeldetuletusest.

(9) Maksuhaldur teavitab Euroopa Komisjoni sellisest krüptovarateenuse osutajast, kes jätab end nõuetekohaselt registreerimata.

(10) Maksuhaldur teeb koostööd teiste Euroopa Liidu liikmesriikidega, et tagada krüptovarateenuse osutaja registreerimiskohustuse täitmine.

(11) Käesoleva paragrahvi lõike 7 punktis 4 nimetatud juhul kehtetuks tunnistatud registreering taastatakse juhul, kui krüptovarateenuse osutaja esitab maksuhaldurile piisavad kinnitused käesolevast seadusest tulenevate kohustuste täitmise kohta ja esitab käesoleva seaduse § 815 lõikes 3 nimetatud teabe, mis on jäänud tähtajaks esitamata.“;

**9)** paragrahvi 201 lõiget 3 täiendatakse pärast tekstiosa „maksustamist“ tekstiosaga „, välja arvatud käesoleva paragrahvi lõigetes 4 ja 5 sätestatud juhtudel“;

**10)** paragrahvi 201 täiendatakse lõigetega 4 ja 5 järgmises sõnastuses:

„(4) Automaatse teabevahetusega on hõlmatud andmed füüsiliste isikute vaheliste toimingute maksustamist kirjeldava sellise eelotsuse kohta, milles viidatud tehingu või tehingute kogumi summa ületab Maksu- ja Tolliametile teadaolevalt 1 500 000 eurot või samaväärset summat muus vääringus. Ilma, et see mõjutaks piiriüleses eelotsuses osutatud summat, koosneb eelotsuse summa eri kaupade, teenuste või varadega seotud tehingute kogumi puhul alusväärtuse kogusummast. Summasid ei liideta, kui samade kaupade, teenuste või varadega tehakse tehinguid mitu korda.

(5) Automaatse teabevahetusega on hõlmatud andmed füüsiliste isikute vaheliste toimingute maksustamist kirjeldava sellise eelotsuse kohta, millega määratakse kindlaks, kas isik on Eesti resident tulumaksuseaduse § 6 tähenduses. Teavet ei vahetata sellise eelotsuse kohta, mis käsitleb mitteresidendist töötajatele ja juhtidele makstavaid tasusid või mitteresidentide pensionide maksustamist tuluallika riigis.“;

**11)** paragrahvi 202 lõike 1 punkti 1 täiendatakse pärast sõna „kuulub“ sõnadega „, samuti andmed tema maksukohustuslase registreerimise numbri kohta, kui see on olemas“;

**12)** paragrahvi 202 lõike 1 punkti 8 täiendatakse pärast sõna „puudutab“ sõnadega „, samuti andmed tema maksukohustuslase registreerimise numbri kohta, kui see on olemas“;

**13)** paragrahvi 202 lõiget 3 täiendatakse pärast tekstiosa „teavet“ tekstiosaga „,välja arvatud käesoleva seaduse § 201 lõigetes 4 ja 5 sätestatud juhtudel“;

**14)** paragrahvi 203 lõike 1 punkt 2 muudetakse ja sõnastatakse järgmiselt:

„2) hargmaiste ettevõtete kontserni liikmete tuvastamist võimaldavat teavet, sealhulgas teavet riigi või jurisdiktsiooni kohta, mille maksuresident kontserni liige on või mille õigusaktide alusel ta on moodustatud, kui see erineb maksuresidentsuse jurisdiktsioonist, samuti teavet kontserni liikmete maksukohustuslase registreerimise numbri ja nende liikmete põhitegevusalade kohta.“;

**15)** paragrahvi 2013 lõike 1 punkt 5 muudetakse ja sõnastatakse järgmiselt:

„5) skeemi sisu kokkuvõte ja kirjeldus ning selline muu teave, mis võiks aidata pädeval asutusel hinnata võimalikku maksuriski, ilma et avaldataks äri-, tööstus- või kutsesaladust, turundusprotsessi ega teavet, mille esitamine oleks vastuolus avaliku korraga;“;

**16)** paragrahvi 2013 lõike 1 punkt 10 muudetakse ja sõnastatakse järgmiselt:

„10) muu selline isik, keda aruandekohustusega skeem tõenäoliselt mõjutab, ning selline liikmesriik, millega isik on seotud, ja tema maksukohustuslasena registreerimise number, kui see on olemas;“;

**17)** paragrahvi 2013 täiendatakse lõikega 11 järgmises sõnastuses

„(11) Käesoleva seaduse § 2014 lõike 2 teises lauses nimetatud teabeandja kohta teavet ei esitata.“;

**18)** paragrahvi 2014 lõiget 2 täiendatakse teise lausega järgmises sõnastuses:

„Kui teabeandja kutsesaladuse hoidmise kohustus tuleneb advokatuuriseaduse §-st 45, teavitab ta kohustuste täitmata jätmisest üksnes oma kliendiks olevat teist asjaomast teabeandjat või sellise teabeandja puudumise korral asjaomast maksukohustuslast.“;

**19)** paragrahvi 231 täiendatakse lõikega 7 järgmises sõnastuses:

„(7) Nõukogu direktiivist (EL) 2023/2226, millega muudetakse direktiivi 2011/16/EL maksustamisalase halduskoostöö kohta (ELT L, 2023/2226, 24.10.2023), tulenevaid muudatusi kohaldatakse käesoleva seaduse 11. peatüki rakendamise korral alates 2026. aasta 1. jaanuarist.“;

**20)** paragrahvi 233 täiendatakse lõikega 4 järgmises sõnastuses:

„(4) Käesoleva seaduse § 201 lõikeid 4 ja 5 kohaldatakse sellise eelotsuse kohta, mis on tehtud või mida on muudetud või uuendatud pärast 2026. aasta 1. jaanuari.“;

**21)** seadust täiendatakse §-ga 237 järgmises sõnastuses:

„**§ 237. Käesoleva seaduse 12. peatüki rakendamine**

(1) Käesoleva seaduse 12. peatükis sätestatud krüptovara aruandlusega seotud õiguste ja kohustuste rakendamise korral tuginetakse nõukogu direktiivi 2011/16/EL artiklis 8ad ja VI lisas sätestatule.

(2) Aruandekohustuslik krüptovarateenuse osutaja kohaldab esimest korda käesoleva seaduse 12. peatükis nimetatud aruandlus- ja hoolsusmeetmeid, et koguda teavet 2026. aasta kohta ning esitab aruandekohustusega hõlmatud krüptovara teabe esimest korda 2027. aasta 30. juuniks.

(3) Nende krüptovara kasutajate hulgast, kellega on aruandekohustuslikul krüptovarateenuse osutajal sõlmitud kliendisuhe 2025. aasta 31. detsembri seisuga, tuvastab krüptovarateenuse osutaja aruandekohustusega hõlmatud krüptovara kasutajad hiljemalt 2027. aasta 1. jaanuariks.“;

**22)** seaduse normitehnilise märkuse tekstiosa „ja (EL) 2021/514 (ELT L 104, 25.03.2021, lk 1–26)“ asendatakse tekstiosaga „, (EL) 2021/514 (ELT L 104, 25.03.2021, lk 1–26) ja (EL) 2023/2226 (ELT L 2023/2226, 24.10.2023)“.

**§ 2. Maksukorralduse seaduse muutmine**

Maksukorralduse seaduses tehakse järgmised muudatused:

**1)** paragrahvi 517 täiendatakse lõikega 4 järgmises sõnastuses:

„(4) Rahvusvahelise ametiabi käigus saadud teavet võib kasutada rahvusvahelise ametiabi aluseks olevas õigusaktis sätestatud eesmärkidel.“;

**2)** paragrahvi 915 täiendatakse lõikega 21 järgmises sõnastuses:

„(21) Maksualase teabevahetuse seaduse § 201 lõikes 1 nimetatud piiriülese eelotsuse taotlemise korral märgitakse taotluses taotleja ja sellise isiku maksukohustuslase registreerimise number, keda eelotsus tõenäoliselt puudutab, kui tegemist ei ole Eesti residendiga tulumaksuseaduse § 6 tähenduses.“;

**3)** paragrahvi 1553 lõikes 2 asendatakse arv „3200“ arvuga „50 000“;

**4)** seaduse normitehnilise märkuse tekstiosa „ja (EL) 2021/514 (ELT L 104, 25.03.2021, lk 1–26)“ asendatakse tekstiosaga „, (EL) 2021/514 (ELT L 104, 25.03.2021, lk 1–26) ja (EL) 2023/2226 (ELT L 2023/2226, 24.10.2023)“.

**§ 3. Seaduse jõustumine**

(1) Käesolev seadus jõustub 2026. aasta 1. jaanuaril.

(2) Käesoleva seaduse § 1 punktid 14 ja 16 ning § 2 punkt 2 jõustuvad 2027. aasta 31. detsembril.

Lauri Hussar

Riigikogu esimees

Tallinn, ………………………. 2025

Algatab Vabariigi Valitsus ………………………………….2025

(allkirjastatud digitaalselt)

…………………

Valitsuse nõunik